**Pacte per Barcelona**

**Un nou impuls per la ciutat**

**Taula Sectorial de Drets Socials:**

**Síntesi i propostes sobre accions prioritàries**

21 de Maig 2020

El Pacte per Barcelona és l’espai que genera l’Ajuntament de Barcelona per aprofitar tot el potencial de la ciutat per superar la crisi del Covid19 i generar un nou impuls per a la ciutat, de manera consensuada amb els agents de l’àmbit econòmic, social, educatiu, cultural, esportiu i científic de Barcelona, i amb una visió metropolitana.

Fruit de moltes converses i trobades amb diferents agents i entitats de la ciutat ens proposem abordar una proposta de ciutat a la sortida a la crisi de la Covid19. L’objectiu fonamental de la Taula de Drets Socials és la generació de propostes i actuacions a desenvolupar fins a desembre de 2021. És, per tant, un marc de d’implementació de 18 mesos en els què hem d’articular respostes a la emergència social i una mirada estratègica per al futur de la ciutat.

En aquest document es presenta:

1. Una síntesi de les reflexions i propostes que es van plantejar a la Taula de Drets Socials (l’acta de la sessió detalla les intervencions)
2. Un espai per proposar accions prioritàries, en cas que vulgueu fer un retorn amb les actuacions clau tant aquelles que competent directament a l’Ajuntament de Barcelona com aquelles actuacions d’àmbit no municipal però sobre les quals l’Ajuntament pot tenir capacitat d’incidència i impuls.
3. **Síntesi de la Taula de Drets Socials**

La gestió de la crisi sanitària vinculada a la propagació de la Covid19 ha fet emergir una crisi social i econòmica, els efectes de la qual van progressivament agreujant les condicions de vida de cada vegada més persones a la ciutat. Aquelles persones que ja es trobaven en situacions de precarietat abans de la declaració de l’estat de l’alarma en són especialment les més damnificades. Però també, el context actual ha fet visibles situacions de vulnerablitat que abans eren dèbilment percebudes i reconegudes, però que ara es presenten amb tota la seva cruesa.

A la Taula de Drets Socials participen alguns consell de la ciutat i els diversos agents socials, entre els què trobem les entitats del tercer sector i el teixit associatiu, així com els grups municipals i altres espais de participació, amb l’objectiu de reflexionar i acordar quines són les respostes prioritàries que s’han d’impulsar com a ciutat. El passat 14 de maig es va reunir per primera vegada i es van recollir elements de diagnòstic i reflexió així com propostes d’actuació per començar a treballar. A més de les sessions de treball, s’estan treballant els documents que han enviat les entitats per a definir i prioritzar les accions.

Les reflexions compartides en aquest espai expressen la preocupació per la situació social i econòmica que s’està vivint -especialment algunes situacions que s’han vist agreujades- i aporten elements per enfocar les accions que s’acordin:

* Les accions han de promoure al màxim l’autonomia de les persones, cercant solucions compartides, transformadores i creatives. Cal elaborar polítiques integrals que incorporin l’atenció social i sanitària, les problemàtiques vinculades a la manca d’ingressos, habitatge o subministraments situant les persones al centre, garantint el benestar emocional i des d’una lògica empoderadora.
* La defensa dels drets socials ha d’anar connectada a altres actuacions de forma transversal i això es remarca que s’haurà de concretar en els acords del Pacte de Ciutat. Els altres espais de treball tenen una vinculació directa amb les polítiques socials en temes com l’activació econòmica, el combat a la crisi climàtica, l’ús de l’espai públic i les accions per promoure l’esport i la cultura, entre altres.
* És necessari atendre l’emergència social i, al mateix temps, plantejar un full de ruta estratègic per al mig i llarg termini per revertir les situacions de desigualtats a la nostra ciutat, seguint el compromís iniciat amb l’Estratègia d’inclusió i de reducció de desigualtats socials en el marc de l’Acord Ciutadà per una Barcelona Inclusiva.

Les primeres propostes que s’han de definir i desenvolupar assenyalen uns àmbits d’actuació prioritaris i uns col·lectius socials que estan en una situació especialment greu d’empobriment i precarietat. L’emergència social més greu s’expressa en la necessitat de recursos bàsics com l’alimentació i higiene, garantia de l’habitatge i ingressos econòmics suficients.

Es recullen les aportacions en els següents Eixos:

* EIX 1. Emergència habitacional: garantir el dret a l’habitatge era ja una prioritat de moltes entitats i polítiques municipals però la situació de crisi pot vulnerar encara més aquest dret per a moltes persones. Un reclam compartit és que l’Ajuntament de Barcelona ha d’elaborar polítiques pròpies i exigir la garantia del dret a l’habitatge a altres administracions públiques. Entre les mesures urgents que es proposen estarien reduir els preus dels lloguers, transformar el mercat de pisos turístics en residencials, ampliar la borsa de lloguer municipal, ampliar moratòria de desnonaments després de l’estat d’alarma, garantir subministraments bàsics a les llars i aprofitar l’oportunitat d’un canvi de paradigma on esdevinguin centrals les noves modalitats d’habitatges més comunitaris i fomentant l’economia social i solidària en aquest sector.
* EIX 2. Garantia d’ingressos: millorar els sistemes de garantia de rendes per a que pugui accedir tothom que ho necessiti.
* EIX 3. Polítiques d’inserció laboral: promoure polítiques actives d’ocupació i potenciar programes com el Làbora. S’apunta també la importància de donar suport a la contractació reservada i les entitats que hi treballen en aquest sector. Sobre la creació d’ocupació, cal incidir en les necessitats de llocs de treball en alguns sectors i avançar cap un model d’economia circular.
* EIX 4. Malestar emocional i problemes de salut mental: potenciar els recursos per atendre a les persones en situacions d’angoixa i patiment emocional molt diverses. Es reivindica la visibilització dels col·lectius de persones amb diversitat funcional, especialment amb problemes de salut mental i establir accions per millorar la salut mental i emocional per a la població en general i per a les situacions més complexes, donant respostes de forma integral i individualitzada a aquestes persones.
* EIX 5. Lluita contra l’estigmatització: es menciona especialment el perill de criminalitzar espais i col·lectius com persones amb diversitat funcional, persones d’opcions sexuals diverses, treballadores sexuals, transexuals, persones empresonades, entre altres. S’han de prevenir, per tant, les discriminacions per raó d’edat, sexe, opció sexual, discapacitat o origen que es poden veure accentuades en un moment d’emergència. Vinculat a això, es reclama sensibilitat i mecanismes de control als cossos de seguretat per garantir drets i llibertats.
* EIX 6. Abordatge diferencial: Quant a situacions que requereixen d’un abordatge específic i que s’haurien de situar com a prioritat de les actuacions, es destaquen els següents:
* Immigració: Diverses intervencions remarquen que cal garantir els drets socials independentment de la situació administrativa i es reclama regularitzacions per aquestes persones així com tenir present les situacions de les dones migrades (com treballadores de la llar en règim intern).
* Atenció a dones i lluita contra la violència masclista i les desigualtats de gènere:  cal engegar polítiques actives per revalorizar les cures i democratitzar-les. La perspectiva de gènere ha d’estar present a totes les accions, com per exemple les educatives, evitant la bretxa digital. Es proposa augmentar els suports econòmics i d’allotjament davant situacions de violències masclistes, en especial dones sense habitatge o amb problemes d’addiccions, així com oferir més suport a la salut sexual i reproductiva.
* Infància al centre: el dret a l’educació i lleure s’han de garantir més que mai en un moment de confinament i separació dels infants de l’escola. Per això es proposa reforçar plans educatius a l’estiu garantint l’accés digital, amb acompanyament i fomentant la qualitat d’ús de les noves tecnologies en la infància. Es fan mencions especials a les famílies monomarentals en situació d’exclusió social, un dels col·lectius de major risc, així com les famílies nombroses vulnerables.
* Persones grans: garantir la no discriminació per raó d’edat i articular mecanismes per escoltar la veu de les persones grans, també en la desescalada comptar amb tothom, principalment les persones grans que han estat i estan en situació de major risc. Les deficiències a les residències de persones grans han estat molt greus, vulnerant els drets de les persones residents. Es proposa garantir amb urgència les mesures de prevenció i protecció adequades, especialment anticipant un possible rebrot víric. En un segon nivell, diverses propostes apunten a revisar models residencials per fer-los més accessibles i comunitaris, així com millorar les condicions laborals del seu personal i garantir l’assistència sanitària pública i de qualitat a les residències. També s’assenyala la necessitat de protegir el dret a una mort digna.
* Suport al jovent: ha estat un col·lectiu ja colpejat per l’anterior crisi econòmica i que necessita suports actius, especialment per accedir a habitatge i ocupació, però també per comptar amb la seva opinió i fomentar la seva participació.
* EIX 7. Acords interinstitucionals. Les administracions públiques s’han de posar d’acord i posar tots els recursos i esforços per protegir les persones que més estant patint una crisi que és multidimensional. L’Ajuntament de Barcelona ha d’elaborar polítiques pròpies des de la proximitat per combatre les conseqüències de la crisi i ha de complementar les polítiques que estan impulsant l’Estat i la Generalitat en matèria social.
* EIX 8. Gestió pública àgil i inclusiva. A la Taula de Drets Socials s’expressa també la necessitat d’impulsar una gestió pública més àgil i inclusiva, que fomenti la participació, i, ara més que mai, són necessaris instruments jurídics i legals per actuar amb rapidesa i eficàcia. Per això, es reclamen marcs de concertació i contractació més flexibles i adaptats a les noves circumstàncies per a sectors com les empreses d’inserció, l’habitatge, l’economia social, les entitats que treballen amb persones amb discapacitats, etc.
	1. **Propostes prioritàries d’acció**

El propòsit d’aquest apartat és prioritzar aquelles actuacions que considereu fonamentals per fer front la crisi social i sanitària i que s’haurien d’incloure al Pacte de Ciutat, distingint entre aquelles actuacions que hauria de desenvolupar l’Ajuntament de Barcelona i aquelles que haurien d’impulsar altres administracions i sobre les quals l’Ajuntament hauria de tenir la màxima incidència.

Us demanem que les respostes siguin clares i concretes, les podeu portar treballades per la propera sessió de treball de la Taula o bé enviar-les juntament amb documents i altres aportacions, si ho considereu, al correu electrònic: relacionsinstitucionals@bcn.cat

Recordeu que l’objectiu de la propera sessió serà identificar tres actuacions com a màxim.

Gràcies!

**Actuacions prioritàries davant la crisi social i sanitària**

**ACTUACIÓ 1:**

|  |  |
| --- | --- |
| **En què consisteix?**  | **Espai per a escriure** |
| **Què resoldria?** | **Espai per a escriure** |

**ACTUACIÓ 2:**

|  |  |
| --- | --- |
| **En què consisteix?**  | **Espai per a escriure** |
| **Què resoldria?** | **Espai per a escriure** |

**ACTUACIÓ 3:**

|  |  |
| --- | --- |
| **En què consisteix?**  | **Espai per a escriure** |
| **Què resoldria?** | **Espai per a escriure** |

**Actuacions prioritàries davant la crisi social i sanitària de competència no municipal: lideratge i incidència de l’Ajuntament**

**ACTUACIÓ 1:**

|  |  |
| --- | --- |
| **En què consisteix?**  | **Espai per a escriure** |
| **Què resoldria?** | **Espai per a escriure** |

**ACTUACIÓ 2:**

|  |  |
| --- | --- |
| **En què consisteix?**  | **Espai per a escriure** |
| **Què resoldria?** | **Espai per a escriure** |

**ACTUACIÓ 3:**

|  |  |
| --- | --- |
| **En què consisteix?**  | **Espai per a escriure** |
| **Què resoldria?** | **Espai per a escriure** |